Sólbjørg Jakobsen (LA), 2023-12-08:
Mange tak.
Tak til Nye Borgerlige for en fremragende ordførertale, og tak til jer alle sammen, som har bidraget til debatten, og som, synes jeg, selv om alle ikke er lige så begejstrede, har taget rigtig godt imod det her forslag.
Der er jo kommet nogle gode input.
Jeg synes selv, det er et godt forslag, og vi har snakket lidt om, om det her er beskæftigelsespolitik, eller om det er udlændingepolitik.
Ja, jeg skal ærligt indrømme, at mit hjertebarn er beskæftigelsespolitikken, og at jeg her har fået lov til at snige mig lidt ind på udlændingepolitikkens område.
Vi har brugt sygeplejersken som et eksempel mange gange, og de må være supertrætte af altid at være eksempler i vores politiske diskussioner, men der kom jo her et godt bud her: En sygeplejerske kommer til Danmark, vi mangler sygeplejersker, hun vælger at give sin arbejdskraft til det danske arbejdsmarked, hun arbejder på et hospital, vi er meget glade, hun er meget glad.
Hun bor i en lille by, men puha, skolesundhedsplejersken er desværre blevet syg, og hun træder til og arbejder lidt ekstra og tager der en tørn.
Det skal hun søge om, og man kan formode, at hun får lov til det, fordi det har en tilknytning til hovedbeskæftigelsen.
Men hvis de måske i den fritidsordning, hvor hendes barn går i skole, finder ud af, at de aldrig kan få passet tiderne om fredagen fra kl. 15 til kl. 17, så må hun ikke.
Det er typisk sådan, at det, når du har et arbejde, hvor du sagtens kan forsørge sig selv, og du så tager noget ekstra, en ekstra tørn, så er, fordi der er noget i samfundet, der kalder på det, altså nogen, der spørger, om du ikke lige kan tage det.
Det er jo ikke, fordi du bliver rig af at tage et bijob ved siden af et fuldtidsjob, eller det er det sjældent, men det er typisk noget, som man gør for samfundets skyld, og der synes jeg, det er lidt pjattet, at vi har den her regel.
Jeg kan godt følge de bekymringer, der kommer, altså om de nu alle sammen vil flytte til Danmark, fordi man her kan arbejde i et par timer ved siden af sin hovedbeskæftigelse.
Men den bekymring deler jeg ikke så meget, og der er jeg lidt mere enig med Nye Borgerlige.
Samtidig er der de bekymringer, der kommer fra venstrefløjen, om, hvad der nu sker, hvis de så kommer til at bevæge sig ud på det danske arbejdsmarked, hvor danskerne færdes hver evige eneste dag, og hvor de bliver løndumpet eller lignende, og det er selvfølgelig beskæftigelsespolitikken, vi skal have fokus på.
Men det er jo danske arbejdspladser, der eksisterer, og det er da klart, at der skal være et fokus på det, men der skal ikke være et større fokus på udlændinge, end der er på danskere, og der synes jeg faktisk, man lige pludselig sætter udlændingene lidt højere op på dagsordenen end danskerne, og der skal vi selvfølgelig altid have et fokus.
Så når Alternativet, Radikale Venstre, Liberal Alliance , Nye Borgerlige, Konservative kan stå her og sige, at det her handler om udlændingepolitik, og at det handler om noget med erhvervslivet, så alle har fra starten haft paraderne oppe, men når vi kigger på det, kan vi måske se, at det ikke er så slemt, og at det her måske er en dum regel, vi skal have fjernet.
Det synes jeg, og jeg hører også regeringen sige nogle ting, som det giver god mening at bekymre sig om, men hvor jeg ikke er helt så overbevist om, at det i forhold til forslagets omfang er så stor en bekymring.
Så jeg håber, at vi måske i det videre arbejde kan betragte det som et lille julemirakel, især efter gårsdagens meget pressede stemning, og at vi faktisk har fundet et forslag, endda på udlændingeområdet, som Nye Borgerlige og Alternativet kan bakke op om, og det handler om arbejde, og ministeren på området har i år skrevet en bog om arbejde.
Jeg synes, at det her er superdejligt.
Vi snakker også meget om kompetencerne, og at vi får folk hertil, fordi vi mangler nogle med de kompetencer, men så vil jeg sagtens være med på – det er da klart – at vi kigger på, at vi siger, at det, i stedet for at bijobbet skal have en tilknytning til deres konkrete ansættelse, så stadig skal være inden for de kompetencer, vi mangler, sådan som vi normalt gør det, når folk kommer hertil.
For sandheden er, at det her forslag vil fjerne bureaukrati.
Lige nu sidder der folk i staten, der skal kigge på, om sygeplejersken arbejder i skolens fritidsordning, eller om hun arbejder på kontoret for skolesundhedsplejersken.
Det skal de ikke bruge tid på, og vi er jo enige om at fjerne det her tidsloft fra udlændingelovgivningen.
Og det her drejer sig, hvis du spørger mig, også om beskæftigelseslovgivning, men vi er enige om at fjerne bureaukratiet, og vi er enige om, at det danske erhvervsliv mangler arbejdskraft, og det kan godt være, at det her ikke kommer til at ændre hele verden.
Men jeg synes godt nok, at det er et konkret skridt på vejen, som ikke koster én krone, og som kommer til at medføre penge i statskassen, og som egentlig også kan forebygge noget sort arbejde.
Jeg håber virkelig, at vi kan arbejde videre med det her.
Tak for ordet.